GRADSKO VIJEĆE

KLASA:

URBROJ:

Karlovac*,*

*Prijedlog*

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), („Narodne novine“ broj 83/22), Program javnih potreba osnovnih škola iznad zakonskog standarda za 2024. („Glasnik Grada Karlovca“ broj 23/23, 12/24, 17/24, 23b/24) te članka 34. i 97. Statuta Grada Karlovca („Glasnik Grada Karlovca“ broj 7/09, 8/09, 3/13, 6/13, 1/15 – potpuni tekst, 3/18, 13/18, 6/20, 4/21, 8/21, 9/21 – potpuni tekst i 10/22) Gradsko vijeće Grada Karlovca je na \_\_ sjednici održanoj dana \_\_\_\_\_\_\_ 2025. godine donijelo sljedeći

Z A K LJ U Č A K

I

Prihvaća se “Izvješće o izvršenju javnih potreba osnovnih škola iznad zakonskog standarda za 2024..” koje se nalazi u privitku ovoga Zaključka i čini njegov sastavni dio.

II

Ovaj Zaključak objavit će se u Glasniku Grada Karlovca.

PREDSJEDNIK

GRADSKOG VIJEĆA GRADA KARLOVCA

Mario Jovković, mag. psych.

**IZVJEŠĆE O REALIZACIJI PROGRAMA JAVNIH POTREBA OSNOVNIH ŠKOLA**

**IZNAD ZAKONSKOG STANDARDA ZA 2024.**

U gradu Karlovcu odgojno obrazovni rad pruža deset osnovnih škola i Centar za odgoj i obrazovanje djece i mladeži Karlovac (u daljnjem tekstu Centar). Jednosmjenski rad se provodi u Osnovnoj školi Banija, Osnovnoj školi „Braća Seljan“, Osnovnoj školi Švarča, Osnovnoj školi Rečica i Osnovnoj školi „Skakavac“ dok se nastava u Osnovnoj školi Dragojle Jarnević, Osnovnoj školi Turanj, Osnovnoj školi Dubovac, Osnovnoj školi Grabrik, Osnovnoj školi Mahično i Centru za odgoj i obrazovanje djece i mladeži provodi u dvije smjene.

Osnovne škole koje imaju područne škole su:

1. Osnovna škola Banija - PŠ Hrnetić (privremeno zatvorena) i PŠ Donje Mekušje
2. Osnovna škola Dubovac – PŠ Velika Jelsa
3. Osnovna škola Turanj – PŠ Ladvenjak (privremeno zatvorena), PŠ Vukmanić, PŠ Vukmanićki Cerovac i PŠ Tušilović
4. Osnovna škola Mahično – PŠ Goršćaki
5. Osnovna škola Rečica – PŠ Šišljavić (privremeno zatvorena)

Grad Karlovac financira osnovne škole kroz decentralizirane funkcije koje se odnose na zakonske obveze za financiranje rashoda osnovnih škola temeljem Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave i Odluku o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2024. godini.

Budući da su u okviru decentraliziranih sredstava osigurana sredstva za minimalni financijski standard u školstvu, odnosno za ostvarenje temeljnog programa, osnivači u okviru svojih proračunskih mogućnosti osiguravaju dodatna sredstva za podizanje pedagoškog standarda i obogaćivanje programa odgoja i obrazovanja u školama.

Program javnih potreba u osnovnom školstvu iznad zakonskog standarda financira se iz proračuna Grada s ciljem unaprjeđenja karlovačkog osnovnoškolskog sustava. Kroz ovaj Program osigurana su sredstva za financiranje ili sufinanciranje produženog boravka, nabavku obrazovnog materijala, prijevoz učenika osnovnih i srednjih škola koji nije u zakonskoj obvezi, projekt Škola u prirodi, rad s darovitim učenicima i ostale projekte.

U Proračunu Grada u izvještajnom razdoblju osigurana su sredstva i za ostale aktivnosti vezane uz odgoj i obrazovanje djece, učenike srednjih škola i studenata. Tako su osigurana sredstva za prijevoz učenika srednjih škola, stipendiranje učenika i studenata, prehranu studenata, natječaj Grad prijatelj djece, sufinanciranje projekata „ŠKOLA ZA SVE uz pomoćnika u nastavi“ i Školska shema voća i povrća“.

Tablica br. 1. – Statistički podaci u školama u školskoj godini 2024./2025.

|  |  |  |  |  |  |  |
| --- | --- | --- | --- | --- | --- | --- |
|  | **Osnovna škola** | **Broj učenika** | **Broj odjela** | **Zaposlenici** | **Učitelji** | **Stručni suradnici** |
| **1.** | **Banija** | 392 | 24 | 66 | 39 | 4 |
| **2.** | **Braća Seljan** | 339 | 22 | 53 | 34 | 4 |
| **3.** | **Dragojla Jarnević** | 386 | 19 | 61 | 43 | 3 |
| **4.** | **Dubovac** | 746 | 35 | 94 | 66 | 5 |
| **5.** | **Grabrik** | 605 | 31 | 75 | 51 | 4 |
| **6.** | **Mahično** | 169 | 12 | 36 | 26 | 3 |
| **7.** | **Rečica** | 79 | 8 | 26 | 17 | 2 |
| **8.** | **Turanj** | 347 | 24 | 60 | 43 | 3 |
| **9.** | **Skakavac** | 61 | 8 | 35 | 22 | 2 |
| **10.** | **Švarča** | 420 | 19 | 51 | 37 | 3 |
| **11.** | **Centar za odgoj i obrazovanje** | 106 | 19 | 46 | 27 | 4 |
|  | **UKUPNO** | **3650** | **221** | **603** | **405** | **37** |

**A) PROGRAM OSNOVNO ŠKOLSTVO - ZAKONSKI STANDARD**

1. **OSNOVNO ŠKOLSTVO – ZAKONSKI STANDARD**

U Programu Financiranja zakonskog standarda u osnovnim školama osiguravaju se materijalni uvjeti za djelatnost karlovačkih osnovnih škola koja se odnose na financiranje materijalnih troškova, tekuće i investicijsko održavanje i za kapitalna ulaganja na školskim zgradama.

Sredstva se raspoređuju sukladno Uredbi o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2024. godinu („Narodne novine“, broj 10/24) i Odluke o kriterijima, mjerilima i načinu financiranja decentraliziranih funkcija u osnovnim školama na području grada Karlovca za 2024. godinu (Glasnik Grada Karlovca br. 23/2023, 12/2024,17/2024, 23B/2024).

U 2024.godini decentralizirana sredstva izvršena su u iznosu od 1.491.966,72 € od ukupno bilanciranih sredstava za 2024. godinu (1.506.477,00 €) prema Odluci o kriterijima, mjerilima i načinu financiranja decentraliziranih funkcija u osnovnim školama na području grada Karlovca za 2024. godinu.

Upravni odjel prati namjensko korištenje sredstava u skladu s odobrenim, planiranim sredstvima.

Za prijevoz učenika po zakonskom standardu u izvještajnom razdoblju utrošeno je sveukupno 190.030,00 €.

1. **KAPITALNA ULAGANJA U OSNOVNE ŠKOLE**

Pod pojmom kapitalnih ulaganja podrazumijevaju se rashodi za gradnju, rekonstrukciju, opremanje i dodatna ulaganja u osnovne škole, kojima se produžuje vijek uporabe, povećava kapacitet, mijenja namjena ili znatno poboljšavaju funkcionalna svojstva.

Temeljem Odluke o kriterijima, mjerilima i načinu financiranja decentraliziranih funkcija u osnovnim školama na području grada Karlovca za 2024. godinu (Glasnik Grada Karlovca br. 23/2023, 12/2024, 17/2024, 23B/2024) izvršena je nabava proizvedene dugotrajne imovine i dodatna ulaganja na nefinancijskoj imovini sljedećih osnovnih škola:

* OŠ Banija, za dodatna ulaganja na građevinskim objektima - uređenje prostora u prizemlju školske zgrade u iznosu od 18.532,25 €.
* OŠ Braća Seljan, za dodatna ulaganja na građevinskim objektima – rekonstrukcija prostora na adresi V. Nazora 3, prostor bivšeg školskog stana u iznosu 60.000,00 €.
* OŠ Braća Seljan, za projektnu dok. za izgradnju sportske dvorane u iznosu od 4.875,00 €.
* OŠ Turanj za projektnu dokumentaciju za dogradnju škole utrošila je 22.845,00 €.
* OŠ Turanj za dodatna ulaganja na građevinskim objektima- sanacija sanitarija u iznosu od 32.158,54 €.
* OŠ Mahično za projektnu dokumentaciju za dogradnju školske zgrade i izgradnju školske sportske dvorane u iznosu od 46.750,00 €.
* Osnovna škola Rečica za projektnu dokumentaciju za izgradnju sportske dvorane u iznosu od 26.750,00 €.

Osnovne škole u okviru kapitalnog projekta „Nabava nefinancijske imovine“ za nabavku opreme utrošile su ukupno 50.027,94 €.

U okviru decentraliziranih sredstava za osnovno školstvo u izvještajnom razdoblju realizirana su sredstva u iznosu od 1.491.966,72 € od ukupno planiranih 1.506,477,00 €.

**B) JAVNE POTREBE OSNOVNIH ŠKOLA IZNAD STANDARDA u 2024.**

U okviru javnih potreba u školstvu iznad zakonskog standarda osigurana su sredstva namijenjena programima i aktivnostima u području školstva koje nisu obuhvaćene decentraliziranim funkcijama. Temeljem Zakona o odgoju i obrazovanju u osnovnoj i srednjoj školi jedinica lokalne i područne (regionalne) samouprave može utvrditi i šire javne potrebe u školstvu za koja sredstva osigurava u svojim proračunima.

Programom javnih potreba u školstvu iznad standarda financiraju se i potiču aktivnosti usmjerene unaprjeđenju razvoja školstva grada Karlovca.

U Programu javnih potreba u osnovnom školstvu iznad standarda u izvještajnom razdoblju realizirano je 966.217,19 eura. Sredstva su utrošena na sljedeće aktivnosti:

**1. PRODUŽENI BORAVAK**

Produženi boravak je posebni oblik odgojno-obrazovnoga rada koji se organizira za učenike izvan redovite nastave. Može se izvoditi i u vrijeme odmora za učenike, što se propisuje Školskim kurikulumom i Godišnjim planom i programom, a temeljem Pravilnika o organizaciji i provedbi produženoga boravka u osnovnoj školi. Produženi boravak ustrojen je za djecu nižih razreda osnovne škole (od prvog do četvrtog razreda) s organiziranim aktivnostima, prehranom i učenjem u prostorima škole nakon ili prije nastave. Osnovni cilj produženog boravka je organiziranim samostalnim radom učenika uz pomoć učitelja izraditi domaću zadaću, samostalno učiti, izvoditi istraživačke projekte, a osmišljeni su i sportsko rekreacijski, tehničko radni i kulturno umjetnički programi. Grad osigurava sredstava za plaće i ostale naknade učiteljicama zaposlenim u produženom boravku. Produženi boravak u 2024./2025. godini pohađalo je 673 učenika.

Produženi boravak u 2024./2025. godini provodio se u sljedećim školama:

Tablica br. 2. – Broj učenika, grupa i prikaz utrošenih sredstava

|  |  |  |  |  |
| --- | --- | --- | --- | --- |
|  | **Osnovna škola** | **Broj učenika** | **Broj grupa** | **Realizirana sredstva** |
| 1. | Banija | 70 | 2 | 59.753,85 |
| 2. | Braća Seljan | 84 | 3 | 48.044,67 |
| 3. | Dragojla Jarnević | 46 | 2 | 72.820,00 |
| 4. | Dubovac | 158 | 6 | 133.033,50 |
| 5. | Grabrik | 127 | 3 | 54.897,00 |
| 6. | Turanj | 62 | 2 | 48.203,93 |
| 7. | Švarča | 126 | 4 | 94.945,65 |
|  | **UKUPNO** | **673** | **22** | **511.698,60** |

Mjesečna subvencija roditelja - korisnika usluga u sufinanciranju programa produženog boravka iznosila je 19,91 eura fiksno po učeniku. Troškove prehrane učenika podmiruju roditelji. Za program produženog boravka utrošeno je sveukupno 511.698,60 eura.

**2. PRIJEVOZ UČENIKA OSNOVNIH ŠKOLA GRADA KARLOVCA**

Grad Karlovac sukladno Zakonu o odgoju i obrazovanju u osnovnoj i srednjoj školi sufinancira prijevoz učenika osnovnih škola od 1. do 4. razreda preko 3 km i od 5. do 8. razreda preko 5 km u skladu s postojećom mrežom škola. Ukupno je prema zakonskoj osnovni na prijevoz učenika utrošeno 190.030,00 eura, a ukupno je 560 učenika koristilo prijevoz prema navedenoj osnovni (Program Financiranja zakonskog standarda u osnovnim školama).

Pored zakonske obaveze Grad osigurava sredstva iznad standarda i onim učenicima koji nisu u zakonskoj odredbi. Za učenike od 1. do 4. razreda do 3 km i od 5. do 8. razreda do 5 km. Škola dostavlja popise učenika Gradu Karlovcu i autoprijevozniku koji na temelju popisa izdaje mjesečne učeničke karte. Prijevoz do škole prema ovoj osnovi koristilo je 343 učenika Za navedenu namjenu utrošeno je ukupno 98.900,85 eura.

**3.** **PRIJEVOZ UČENIKA S TEŠKOĆAMA U RAZVOJU**

Prijevoz učenika s teškoćama u razvoju financira se sukladno kriterijima iz Odluke o kriterijima za financiranje povećanih troškova prijevoza i posebnih nastavnih sredstava i pomagala te sufinanciranja prehrane učenika s teškoćama u osnovnoškolskim programima za 2024. godinu. Tom Odlukom prema članku IV. redoviti troškovi prijevoza učenika s teškoćama u razvoju koji se mogu organizirati javnim putničkim prijevozom financiraju se iz proračuna Grada. Pored Centra za odgoj i obrazovanje djece i mladeži, ustrojeni su posebni razredi u Osnovnoj školi „Braća Seljan“ i Osnovnoj školi Banija. Potpuna odgojno-obrazovna integracija ostvaruje se uključivanjem učenika s lakšim teškoćama u razvoju u razredni odjel osnovne škole, u pravilu od I. do IV. razreda, a ostali učenici s teškoćama u razvoju školuju se u Centru za odgoj i obrazovanje djece i mladeži Karlovac. Prijevoz prema spomenutoj Odluci koristili su učenici i roditelji pratitelji Centra za odgoj i obrazovanje djece i mladeži i OŠ Braća Seljan, ukupno njih 25. Sredstva su utrošena u iznosu od 12.228,36 eura.

Tablica br. 3. – Broj učenika putnika po školama

|  |  |  |
| --- | --- | --- |
|  | **Osnovna škola** | **Broj učenika putnika po školi** |
| **1.** | **Banija** | 166 |
| **2.** | **Braća Seljan** | 11 |
| **3.** | **Dragojla Jarnević** | 54 |
| **4.** | **Dubovac** | 259 |
| **5.** | **Mahično** | 88 |
| **6.** | **Rečica** | 58 |
| **7.** | **Turanj** | 177 |
| **8.** | **Skakavac** | 48 |
| **9.** | **Švarča** | 53 |
| **10.** | **Centar za odgoj i obrazovanje** | 14 |
|  | **UKUPNO** | **928** |

**4. ŠKOLA U PRIRODI**

Škola u prirodi dio je redovne nastave učenika razredne nastave koja se izvodi po preporuci Ministarstva znanosti i obrazovanja kao višednevna terenska nastava. To je specifičan oblik nastave u kojoj dolazi do provjeravanja znanja i iskustava stečenih u učionici kroz primjenu u stvarnoj životnoj sredini. Program škole u prirodi podijeljen je na obrazovni, odgojni, sportsko-rekreacijski i kulturno – zabavni dio.

Za svu djecu koja idu u školu u prirodi, Grad Karlovac osigurava besplatan prijevoz, a za djecu čiji su roditelji korisnici Programa subvencija troškova stanovanja i drugih oblika pomoći osiguran je besplatan boravak u Školi u prirodi. Škola u prirodi za učenike četvrtih razreda osnovne škole započela je u svibnju 2024. godine, a drugi dio Škole u prirodi održan je u rujnu 2024. godine. Sveukupno je Školu u prirodi pohađalo je 405 učenika, a Grad Karlovac je financirao boravak za 16 djece čiji su roditelji korisnici socijalnog programa. U 2024. godini utrošeno je sveukupno 10.444,75 eura, od toga na uslugu prijevoza svih učenika 6.693,75 eura, a na besplatan boravak djece 3.751,00 eura.

**5. OSTALE AKTIVNOSTI UČENIKA**

U okviru programa javnih potreba u školstvu iznad standarda sufinanciraju se sudjelovanja na školskim smotrama, izvannastavne i izvanškolske aktivnosti koje se organiziraju od prvog do osmog razreda prema interesima učenika i mogućnostima škole.

U izvannastavne aktivnosti ubrajaju se različiti sadržaji koji su od velike koristi za dječji svestrani razvoj. Sve osnovne škole, svaka prema svojim posebnostima, provode s učenicima veliki broj aktivnosti. Tako su Osnovne škole Banija, Mahično i Dubovac aktivni i prepoznatljivi po Globe programima i izvrsnim ostvarenjima na tom području. Osnovne škole Banija, Rečica i Turanj prepoznatljive su po svojim zadrugama čije aktivnosti omogućuju stjecanje radno – tehničkog, ekološkog, gospodarskog i društvenog obrazovanja i odličan su primjer u razvoju poduzetništva. U 2024. godini domaćin gradskog Lidrana bila je Osnovna škola Švarča. Oko stotinu učenika gradskih osnovnih škola nastupilo je pojedinačno, grupno, interpretiranjem monologa i poezije te novinarskim i literarnim stvaralaštvom. Osnovna škola Grabrik uz Gimnaziju Karlovac bila je organizator STEM konferencije u Karlovcu (1. i 2. StemKA ). Osnovna škola Turanj tijekom godine provodila je eksperimentalni program Građanskog odgoja, koji je obuhvaćao šest ključnih dimenzija: ljudsko-pravnu, političku, društvenu, (inter)kulturalnu, gospodarsku i ekološku. Voditeljica je, u skladu s kurikulumom, birala relevantne teme koje je na zanimljiv način približila učenicima, potičući njihov osjećaj za društvenu odgovornost i aktivno građanstvo

Centar za odgoj i obrazovanje djece i mladeži Karlovac u 2023. godini od 31.8. do 1.9. organizirao je Školu plivanja u Selcu koja je financirana iz Proračuna Grada Karlovca. Ukupno je u Školi plivanja sudjelovao 21 učenik Centra. S učenicima su u pratnji bili 5 djelatnika Centra, profesor kineziologije, dva edukacijska rehabilitatora, stručni suradnik pedagog i stručni suradnik socijalni radnik.

Cilj ovog projekta je upoznavanje plivača početnika na vodu, osposobljavanje učenika neplivača plivačkim tehnikama i održavanju na vodi, daljnje usavršavanje u plivačkim tehnikama i osamostaljivanje onih učenika koji već imaju određeno plivačko iskustvo. Učenike se potiče i na separaciju od roditelja, provođenje strukturiranog slobodnog vremena, druženje, toleranciju, usvajanje društveno prihvatljivih obrazaca ponašanja u socijalizaciji s vršnjacima, odraslima i kod susreta s novim i nepoznatim osobama, primjereno ponašanje na javnom mjestu, u promjenjivom okruženju, pod nadzorom odraslih osoba. Škola plivanja pruža učenicima mogućnost da nauče plivati, ali i mogućnost da se osamostale i socijaliziraju.

Iz Proračuna Grada Karlovca u 2024. godini utrošeno je za izvannastavne i izvanškolske aktivnosti sveukupno 9.335,69 eura.

**6. RAD S DAROVITIM UČENICIMA I NAGRADE UČENCIMA I MENTORIMA**

Grad Karlovac donio je odluku o dodjeli novčanih nagrada učenicima osnovnih škola i mentorima kojom su utvrđeni uvjeti i mjerila za dodjelu novčanih nagrada učenicima osnovnih škola i njihovim mentorima za osvojeno prvo, drugo ili treće mjesto te sudjelovanje na državnim natjecanjima, a sukladno kriterijima Agencije za odgoj i obrazovanje, Ministarstva znanosti i obrazovanja i Hrvatskog školskog sportskog saveza za ostvarene rezultate i sudjelovanje na državnim natjecanjima. Novčane nagrade za učenike i njihove mentore isplaćene su za rezultate ostvarene na natjecanjima održanim u školskoj godini 2024./2025. Ukupno je 69 učenika koji su sudjelovali na državnim natjecanjima, a pripremalo ih je 34 mentora iz škola Banija, Braća Seljan, Dubovac, Dragojla Jarnević, Grabrik, Mahično, Rečica, Skakavac, Švarča , Turanj i Centra za odgoj i obrazovanje djece i mladeži i to iz sljedećih područja: Globe program, Povijest, Biologija, Kemija, Geografija, Hrvatski jezik, Engleski jezik, Tehnička kultura, Modelarska liga, Mladi tehničari – robotsko spašavanje žrtava, Informatika, Matematika, Smotra i natjecanje učeničkih zadruga, Čitanjem do zvijezda, Biosigurnost i Biozaštita, područje Vizualnih umjetnosti i dizajna (LIK), te sportska natjecanja iz gimnastike, atletike, rukometa.

Grad Karlovac isplatio je nagrade u visini 7.567,00 eura.

Među našim učenicima su i učenici koji su 2024. godine u Karlovac donijeli Oskare znanja. Oskar znanja je najveće i najprestižnije priznanje učenicima u Hrvatskoj za postignute vrhunske rezultate na državnim i međunarodnim natjecanjima, koju organizira Agencija za odgoj i obrazovanje uz potporu Ministarstva znanosti, obrazovanja i mladih i Hrvatske zajednice županija.

Oskare znanja u 2024. godini osvojili su učenici Josip Ferenčina, Luka Škrtić i Esma Šabanović

učenici Osnovne škole Dubovac za Smotru i natjecanje hrvatskih GLOBE škola Njihove mentorice bile su

Snježana Marković Zoraja i Jasna Višnić.

Oskar znanja dobio je i učenik Pavle Tomašković, učenik 8. razreda Osnovne škole Švarča za natjecanje mladih tehničara s mentoricom Alenkom Benčić.

Radom s potencijalno darovitim učenicima nastoji se kroz različite aktivnosti poticati učenike na istraživanje svijeta oko sebe, zauzimanje i iskazivanje stavova, korelacijsko-integracijskim modelom rada djelovati na cjelovitost doživljaja i spoznaje obrazovanih sadržaja. Ciljevi programa su: motivirati učenike za uključivanje u izvannastavne aktivnosti, poticanje kreativnog mišljenja i logičkog zaključivanja, stvaranje okruženja u kojem će doći do izražaja njihovi posebni interesi i sposobnosti, poticanje učenika na samostalni istraživački i stvaralački rad, razvoj potencijala darovitih učenika na intelektualnom, emotivnom i socijalnom planu, razvijanje samostalnosti i samopouzdanja te razvijanje suradnje među učenicima. Škole provode svake školske godine identifikaciju potencijalno darovitih učenika (psihologijsko testiranje učenika 3. razreda.) te provedbu radionica s potencijalno darovitim učenicima. Neki od odličnih primjera rada s darovitim učenicima su:

* projekt Osnovne škole Dragojle Jarnević - Suradnja s Parkom znanosti, čiji su djelatnici posjetili školu, a učenici su uz stručno vodstvo istraživali interaktivne eksponate i sudjelovali u edukativnim radionicama
* Osnovna škola Dubovac u sklopu projekta za darovite učenike naziva ,,Put kroz darovitost'' provela je tjedne radionice s darovitim učenicima 4-ih razreda. Partner na projektu TinkerLabs provodio je radionice s učenicima 4-ih i 5-ih razreda na različite teme u STEM području. U projektu su sudjelovale učiteljice koje su s učenicima provodile radionice u tehničkom području i prirodoslovnom području.
* Osnovna škola Mahično potiče i razvija interes učenika za STEM područje. Tako su učenici razredne nastave imali priliku uključiti se u FIRST ® LEGO ® League gdje primjenjuju svoje vještine u uzbudljivom natjecanju dok usput izgrađuju navike učenja, samopouzdanja i vještine timskog rada. Usredotočeni su na osnove inženjerstva dok istražuju probleme iz stvarnog svijeta, uče dizajnirati i kodirati te stvaraju jedinstvena rješenja napravljena s LEGO kockama i uz pomoć LEGO ® Education SPIKE Essential. U predmetnoj nastavi učenici su polazili Croatian Makers ligu koja omogućava široko uključivanje robotike, automatike i programiranja u obrazovanje u osnovnoškolskom uzrastu. U okviru CML-a učenici su učili programirati i istraživati uz pomoć robota.
* Osnovna škola Turanj u okviru projekta Daroviti.LAB 2.0, usmjerenog na razvoj STEM vještina kod darovitih učenika, provela je brojne edukativne radionice poput one s 3D olovkama i tehničkim crtanjem, radionice 0 3D printerima, radionice „Motherboard”, kao i sudjelovanje na Frizbijadi. Projekt je kod učenika pobudio snažan interes za znanost, tehnologiju i tehničko stvaralaštvo.

Za rad s darovitim učenicima utrošeno je 5.558,42 eura.

**7. PREVENTIVNI PROGRAM**

Školski preventivni programi imaju za cilj jačati i razvijati osobne i socijalne kompetencije djece i mladih kako bi živjeli kvalitetnim životom i naučili različite strategije kako se nositi i adekvatno odgovoriti na životne okolnosti u kojima se nalaze. Sve škole provode preventivne programe kako bi unaprijedili i štitili zdravlje mladih, isticali zdrave i poželjne oblike ponašanja, te poticali mlade na razmišljanje o svom zdravlju. Škole u provedbi preventivnog programa surađuju s PU Karlovačkom, srednjim školama u gradu Karlovcu, Gradskim društvom Crvenog križa Karlovac, Obiteljskim centrom, udrugama te pojedinim stručnjacima iz područja prevencije. Sve škole provode školske preventivne programe, a neke od škola koje imaju dobre primjere preventivnog programa su:

* Osnovna škola Dragojle Jarnević u okviru preventivnog programa pod nazivom „Lučonoša“ provela je aktivnosti: program Abeceda prevencije (radionice za učenike, predavanja i radionice za roditelje), sociometrijsku analizu u višim razrednim odjelima, radionice usmjerene na jačanje zajedništva, održani su roditeljski sastanci o sigurnosti djece na društvenim mrežama s posebnim naglaskom na TikTok, provedeno je istraživanje o strategijama suočavanja sa stresom kod učenika predmetne nastave na temelju kojega se planiraju ciljani preventivni sadržaji te suradnja s udrugom Frendofon – edukacije za učitelje i stručne suradnike škole.
* Osnovna škola Dubovac u sklopu preventivnog programa naziva ,,Širimo snage prevencije'' koje su provodile sve stručne suradnice škole u suradnji s partnerskom udrugom Carpe Diem provele su radionice na temu elektroničkih oblika nasilja. Također, soc.pedagoginja i psihologinja su kroz mentorski rad s učenicima 7-ih i 8-ih razreda organizirale radionice na temu vršnjačkog nasilja i vršnjačkih sukoba te na temu očuvanja i zaštite mentalnog zdravlja. U sklopu projekta stručna suradnica psihologinja završila je dvije edukacije za rad s učenicima (projektivne tehnike).
* Osnovna škola Rečica provodi projekt BIRAM, REAGIRAM, PREVENIRAM – za učenike, učitelje i roditelje u kojem se kroz predavanja i radionice osvještava o opasnostima i posljedicama koje nose aktivnosti na internetu. Upoznaje ih se s ponašanjima koja se mogu identificirati kao vršnjačko nasilje na internetu i kako ih spriječiti.
* Osnovna škola Turanj provodila je projekte i programe prevencije poput „Abecede prevencije”, „Virtualni svijet i ja na „TI" (u suradnji s Društvom za komunikaciju i medijsku kulturu iz Zagreba), RESCUR — Na valovima otpornosti, SROK — Smanjenje rizika od katastrofa, Lions Quest — Vještine za adolescenciju, Alati za moderno doba, kao i preventivni program grada Karlovca „Poštujem i volim sebe, poštujem druge", uz aktivnosti u okviru Mjeseca borbe protiv ovisnosti.

Škole su za preventivne programe financirane iz različitih izvora, a iz Proračuna Grada Karlovca u 2024. godini utrošeno je 4.258,34 eura.

**8. PROGRAM SUBVENCIONIRANJA RADNIH BILJEŽNICA UČENICIMA OSNOVNIH ŠKOLA**

U cilju unaprjeđenja podrške sustava djeci i njihovim obiteljima Grad Karlovac je kroz program iznad standarda osigurao sredstva za nabavu drugih obrazovnih materijala za učenike osnovnih škola kojima je osnivač, odnosno financirala se nabava radnih bilježnica za sve učenike uključujući i radne bilježnice s priborima. Za učenike Centra za odgoj i obrazovanje djece i mladeži osigurana su sredstva za kompletnu nabavu drugih materijala kao i za učenike čiji su roditelji korisnici socijalnog programa. Za nabavu drugih obrazovnih materijala ukupno je utrošeno 203.029,65 eura. Osnovni udžbenici su kupljeni sredstvima planiranim u Državnom proračunu Republike Hrvatske.

Tablica br. 4. – Realizirana sredstva za obrazovni materijal po školama

|  |  |  |
| --- | --- | --- |
|  | **Osnovna škola** | **Utrošeno** |
| **1.** | **Banija** | 25.690,93 |
| **2.** | **Braća Seljan** | 16.414,11 |
| **3.** | **Dragojla Jarnević** | 23.737,47 |
| **4.** | **Dubovac** | 36.261,43 |
| **5.** | **Grabrik** | 33.057,60 |
| **6.** | **Mahično** | 9.668,23 |
| **7.** | **Rečica** | 3.876,80 |
| **8.** | **Turanj** | 23.399,24 |
| **9.** | **Skakavac** | 4,650,00 |
| **10.** | **Švarča** | 23.830,64 |
| **11.** | **Centar za odgoj i obrazovanje** | 2.443,20 |
|  | **UKUPNO** | **203.029,65** |

Tablica br. 5. – Realizirana sredstva u Programu javnih potreba iznad zakonskog standarda u 2024. godini po aktivnostima

|  |  |  |  |  |  |
| --- | --- | --- | --- | --- | --- |
| **NAZIV AKTIVNOSTI** | **PLAN 2024.** | **REB. I** | **REB II** | **REB III** | **REALIZACIJA** |
| **PRODUŽENI BORAVAK** | 409.780,00 | 517.324,00 | 531.344,00 | 530.418,00 | 511.698,60 |
| **PRIJEVOZ UČENIKA – iznad standarda** | 62.539,00 | 62.539,00 | 76.200,00 | 112.400,00 | 111.129,21 |
| **RAD S DAROVITIM UČENICIMA OŠ** | 10.082,00 | 10.082,00 | 12.450,00 | 13.303,00 | 13.125,42 |
| **PREVENCIJA OVISNOSTI** | 5.149,00 | 5.149,00 | 5.152,00 | 4.266,00 | 4.258,34 |
| **ŠKOLA U PRIRODI** | 14.700,00 | 14.700,00 | 11.300,00 | 10.452,00 | 10.444,75 |
| **NABAVA OBRAZOVNOG MATERIJALA**  **ZA UČENIKE OSNOVNIH ŠKOLA** | 196.650,00 | 196.650,00 | 208.069,00 | 205.618,00 | 203.029,65 |
| **SUFINANCIRANJE PROGRAMA ZA**  **DJECU S TEŠKOĆAMA** | 4.000,00 | 4.000,00 | 5.500,00 | 5.500,00 | 5.216,60 |
| **POMOĆNICI U NASTAVI VI** | 147.614,00 | 101.657,00 | 55.914,00 | 55.914,00 | 55.912,83 |
| **POMOĆNICI U NASTAVI VII** | 0,00 | 72.983,00 | 98.552,00 | 47.857,00 | 42.066,10 |
| **OSTALE AKTIVNOSTI U ŠKOLSTVU** | 6.229,00 | 9.613,00 | 9.613,00 | 9.613,00 | 9.335,69 |
| **UKUPNO** | **856.743,00** | **994.697,00** | **1.014.094,00** | **995.341,00** | **966.217,19** |

**PROJEKTI FINANCIRANI IZ EU FONDOVA I DRŽAVNIH SREDSTAVA**

U Proračunu Grada Karlovca osiguravaju se sredstva za projekte sufinancirane i financirane instrumentima EU kao i državnim sredstvima. Riječ je o projektima kao što su „ŠKOLA ZA SVE uz pomoćnika u nastavi VI i VII“, Školska shema voća i povrća, Medni dan, besplatne menstrualne higijenske potrepštine i besplatna prehrana učenika osnovnih škola.

**1.** **POMOĆNICI U NASTAVI**

Projekt ŠKOLA ZA SVE uz pomoćnika u nastavi VII započeo je s provedbom 1. rujna 2024. te traje do 2. rujna 2027. godine. U školskoj godini 2024/2025 u projekt je uključeno 116 učenika s teškoćama u razvoju s kojima je radilo radi 57 pomoćnika u nastavi. Projekt se provodi s ciljem izjednačavanja prava na obrazovanje učenika s teškoćama sukladno njihovim individualnim potrebama i mogućnostima te stvaranja uvjeta za socijalno i emocionalno funkcioniranje te bolje obrazovne rezultate. Projekt provodi Grad Karlovac u partnerstvu sa svim školama kojima je osnivač. Ukupna vrijednost projekta je 1.969.272,00 eura od čega je bespovratno 1.540.000,00 eura iz Europskog socijalnog Fonda Plus, dok Grad Karlovac sufinancira razliku od 429.272,00 eura. U školskoj godini 2025/2026 uključeno je 134 učenika s kojima će raditi 62 pomoćnika u nastavi.

Tablica br. 6. – Broj pomoćnika i učenika koji imaju pomoćnike u nastavi

|  |  |  |  |
| --- | --- | --- | --- |
|  | **Osnovna škola** | **Broj pomoćnika** | **Broj učenika koji imaju pomoćnika u nastavi** |
| **1.** | **Banija** | 10 | 15 |
| **2.** | **Braća Seljan** | 5 | 7 |
| **3.** | **Dragojla Jarnević** | 5 | 5 |
| **4.** | **Dubovac** | 7 | 6 |
| **5.** | **Grabrik** | 3 | 3 |
| **6.** | **Mahično** | 1 | 2 |
| **7.** | **Rečica** | 3 | 5 |
| **8.** | **Skakavac** | 2 | 2 |
| **9.** | **Švarča** | 10 | 10 |
| **10.** | **Turanj** | 1 | 1 |
| **11.** | **Centar za odgoj i obrazovanje** | 15 | 75 |
|  | **UKUPNO** | **62** | **134** |

**2. ŠKOLSKA SHEMA VOĆA I POVRĆA**

Program Školska shema voća i povrća te mlijeka i mliječnih proizvoda provodi se s ciljem promicanja uravnotežene prehrane i dobrih prehrambenih navika djece u odgojno-obrazovnim ustanovama Grada Karlovca. Škole koje sudjeluju u provedbi nadležne su za odabir dobavljača, distribuciju voća i povrća i/ili mlijeka i mliječnih proizvoda učenicima i organiziranje pratećih edukativnih mjera.

Provedba Školske sheme financira se sredstvima EU, a za škole kojima je Grad Karlovac osnivač za školsku godinu 2024./2025. odobreno je pravo na potporu u iznosu od ukupno 20.718,99 eura.

**3. PROGRAM ŠKOLSKOG MEDNOG DANA**

Na temelju Programa školskog mednog dana i promocije hrvatskih pčelinjaka kojeg je donijela Vlada Republike Hrvatske, Agencija za plaćanja u poljoprivredi, ribarstvu i ruralnom razvoju objavila je javni poziv za iskaz u sudjelovanju školskog mednog dana. Grad Karlovac javio se natječaj *Program školskog mednog dana* u cilju educiranja djece i njihovih roditelja o važnosti konzumiranja meda i uključivanja meda u prehranu, ali i važnosti pčelarstva za sveukupnu poljoprivrednu proizvodnju i biološku raznolikost,

Program školskog mednog dana provodio se na cijelom teritoriju Republike Hrvatske u prvim razredima osnovnih škola i to na dan 9. prosinca povodom obilježavanja Sv. Ambrozija, zaštitnika pčela i pčelara. Na taj dan staklenku meda, putem svojih škola, dobilo je 468 prvašića.

Vrijednost programa iznosila je 1.872,00 eura.

**4. BESPLATNE MENSTRULANE HIGIJENSKE POTREPŠTINE**

U Državnom proračunu Republike Hrvatske za 2024. godinu na pozicijama Ministarstva rada, mirovinskoga sustava, obitelji i socijalne politike osigurana su sredstava za opskrbu školskih ustanova i skloništa za žene žrtve nasilja, besplatnim zalihama menstrualnih higijenskih potrepština.

Odlukom ministra rada, mirovinskoga sustava, obitelji i socijalne politike određeni su kriteriji i način dodjele sredstava osiguranih za naprijed navedenu namjenu. Odobrenim sredstvima osigurana je dostupnost menstrualnih higijenskih potrepština učenicama osnovnih i srednjih škola na jednostavan i učinkovit način. Sredstva za navedenu namjenu realizirana su u iznosu od 8.324,52 eura za 1.808 učenica.

**5. BESPLATNA PREHRANA U OSNOVNIM ŠKOLAMA**

Grad Karlovac proveo je mjeru Vlade Republike Hrvatske i osigurao uvjete za provedbu Odluke o kriterijima i načinu financiranja troškova prehrane, odnosno sufinanciranja troškova prehrane za učenike osnovnih škola s ciljem postizanja jednakosti, odnosno izjednačavanja mogućnosti svih učenika osnovnih škola na prehranu. Prema navedenoj Odluci učenici su imali pravo na financiranje prehrane od 1,33 eura po danu, a škola je dužna voditi evidenciju putem e-Dnevnika o prisutnosti učenika na nastavi i njihovoj uključenosti u školsku prehranu. Prehrana učenika je organizirana u svim osnovnim školama kojima je Grad Karlovac osnivač, a u svim školama se pripremao kuhani topli obrok.

**ZAKLJUČAK**

Svi programi realizirani su s ciljem organiziranja i ostvarivanja djelatnosti osnovnog školstva uz osiguranje materijalnih uvjeta rada škola te stvaranja preduvjeta za suvremene uvjete rada osnovnih škola grada Karlovca. Uloženim sredstvima cilj nam je bio poboljšati kvalitetu odgoja i obrazovanja, učenja i stvaranja, razvoj djelatnosti te osigurati podjednake uvjete za ujednačeni razvoj osnovnog školstva na čitavom području grada Karlovca.

Pripremile: Pročelnica

Viša savjetnica za predškolski odgoj i školstvo UO za društvene djelatnosti

Gabrijela Crnjac, dipl. učiteljica Draženka Sila-Ljubenko, prof.

O B R A Z L O Ž E NJ E

U Gradu Karlovcu djelatnost osnovnog obrazovanja realizira se u 10 osnovnih škola u okviru kojih i Centru za odgoj i obrazovanje djece i mladeži.

Grad Karlovac financira osnovne škole kroz decentralizirane funkcije koje se odnose na zakonske obveze za financiranje rashoda osnovnih škola temeljem Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave i Odluke o minimalnim financijskim standardima za financiranje proračunskih korisnika u sklopu funkcija koje se decentraliziraju.

Program javnih potreba osnovnih škola iznad zakonskog standarda financira se iz Proračuna Grada Karlovca s ciljem unapređenja karlovačkog osnovnoškolskog sustava. Grad Karlovac u svom Proračunu osigurava sredstva i za ostale aktivnosti i programe odgoja i obrazovanja, a sredstva su namijenjena stipendijama za učenike i studente, prehranu studenata, prijevoz učenika srednjih škola te ostale aktivnosti za djecu i mlade.

Pored decentraliziranih sredstava i proračunskih sredstava, Grad Karlovac kroz projekte iz EU fondova i državnih sredstava osigurava provedbu i praćenje realizacije projekata i programa.

Predlažemo Gradskom vijeću Grada Karlovca da prihvati Izvješće o realizaciji programa Javnih potreba osnovnih škola iznad zakonskog standarda za 2024. godinu.

SASTAVILA PROČELNICA

Viša savjetnica za predškolski UO ZA DRUŠTVENE DJELATNOSTI

odgoj i školstvo Draženka Sila-Ljubenko, prof.

Gabrijela Crnjac, dipl. uč.