GRADSKO VIJEĆE

KLASA:

URBROJ:

Karlovac*,*

*Prijedlog*

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), („Narodne novine“ broj 83/22), Programa za djecu i mlade za 2024. godinu („Glasnik Grada Karlovca“ broj 23/23, 12/24, 17/24, 23b/24) te članka 34. i 97. Statuta Grada Karlovca („Glasnik Grada Karlovca“ broj 7/09, 8/09, 3/13, 6/13, 1/15 – potpuni tekst, 3/18, 13/18, 6/20, 4/21, 8/21, 9/21 – potpuni tekst i 10/22) Gradsko vijeće Grada Karlovca je na \_\_ sjednici održanoj dana \_\_\_\_\_\_\_ 2025. godine donijelo sljedeći

Z A K LJ U Č A K

I

Prihvaća se “Izvješće o izvršenju Programa za djecu i mlade za 2024. godinu” koje se nalazi u privitku ovoga Zaključka i čini njegov sastavni dio.

II

Ovaj Zaključak objavit će se u Glasniku Grada Karlovca.

PREDSJEDNIK

GRADSKOG VIJEĆA GRADA KARLOVCA

Mario Jovković, mag. psych.

**IZVJEŠĆE O REALIZACIJI**

**PROGRAMA ZA DJECU I MLADE ZA 2024. GODINU**

Program za djecu i mlade za 2024. godinu (GGK 23/23, 12/24, 17/24, 23b/24) provedbeni je akt donesen sukladno Proračunu Grada Karlovca za 2024. godinu. Program obuhvaća aktivnosti koje su usmjerene na dvije skupine, djecu do 14 godina starosti i mlade od 15 do 30 godina, a provodi se s ciljem postizanja opće dobrobiti i poboljšanja kvalitete života te stvaranja i poticanja aktivnog sudjelovanja djece i mladih s područja grada Karlovca.

Grad Karlovac kroz ovaj Program, različitim mjerama i aktivnostima, nastoji poboljšati kvalitetu života djece i mladih za što osigurava sredstva te provodi različite mjere i aktivnosti u području obrazovanja, aktivnog sudjelovanja u društvu, slobodnog vremena kroz izravne dodjele ili sufinanciranje proračunskih korisnika i organizacija civilnog društva koje se primarno bave djecom i mladima. Dodjelom stipendija učenicima i studentima, sufinanciranjem prijevoza učenika srednjih škola i studenata te studentske prehrane nastoji se osigurati financijska pomoć kako bi se povećala kvaliteta obrazovanja te osigurali uvjeti za bolje obrazovne rezultate, uz kontinuirano poticanje na redovno izvršavanje obrazovnih obaveza, ali i na izvrsnost, stvaralaštvo te inovativno znanstveno-istraživački rad. Kroz aktivnost Provedba gradskog programa za mlade koja obuhvaća nekoliko pod aktivnosti želi se poboljšati položaj mladih u gradu Karlovcu, osigurati uvjete za kvalitetno provođenje slobodnog vremena i aktivnog sudjelovanja te ojačati suradnja između ključnih dionika u radu s mladima i za mlade - Savjeta mladih, udruga mladih i za mlade i Grada Karlovca s ciljem nastavka i ojačavanja strukturiranog dijaloga između mladih i donositelja odluka te dodatnog osnaživanja mladih za aktivno sudjelovanje u procesu donošenja odluka i aktivnije sudjelovanje u životu zajednice. Osim navedenog kroz Program se financiraju demografske mjere kao što su potpore za novorođenu djecu i aktivnosti koje se za djecu provode kroz aktivnost Grad prijatelj djece.

Program za djecu i mlade za 2024. godinu u iznosu od 447.140,00 eura donesen je na 31. sjednici Gradskog vijeća dana 14.12.2023. godine (GGK 23/23). U 2024. godini, sukladno potrebama i s ciljem realizacije svih stavaka Programa, te sukladno izmjenama i dopunama Proračuna Grada Karlovca, imao je tri izmjene.

Prve izmjene i dopune Programa za djecu i mlade za 2024. godinu u iznosu od 461.083,00 eura donesene su na 36. sjednici Gradskog vijeća dana 28. svibnja 2024. godine (GGK 12/24). Druge izmjene i dopune Programa za djecu i mlade za 2024. godinu u iznosu od 445.550,00 eura donesene su na 40. sjednici Gradskog vijeća dana 26. rujna 2024. godine (GGK 17/24). Treće izmjene i dopune Programa za djecu i mlade za 2024. godinu u iznosu od 447.140,00 eura donesene su na 45. sjednici Gradskog vijeća dana 19. prosinca 2024. godine (GGK 23b/24).

Od ukupno planiranih sredstava za 2024. godinu sukladno Trećim izmjenama i dopunama Programa za djecu i mlade za 2024. godinu (GGK 23/23, 12/24, 17/24, 23b/24), u iznosu od 447.140,00 eura, realizirana su sredstva u iznosu od 437.857,47 eura što iznosi 97.92% od planiranih sredstava za 2024. godinu.

|  |  |  |  |  |  |  |
| --- | --- | --- | --- | --- | --- | --- |
| **R. Br.** | **NAZIV AKTIVNOSTI** | **PLAN 2024 (EUR)** | **REB I (EUR)** | **REB II (EUR)** | **REB III (EUR)** | **REALIZACIJA (EUR)** |
| 1. | **POTPORE ZA NOVOROĐENU DJECU** | **150.000,00** | **150.000,00** | **150.000,00** | **150.000,00** | **149.589,07** |
| 2. | **STIPENDIJE GRADA KARLOVCA** | **84.643,00** | **81.643,00** | **84.643,00** | **84.643,00** | **82.604,57** |
| 3. | **ZAKLADA IZVRSNOSTI I INOVATIVNOSTI GRADA KARLOVCA** | **15.650,00** | **15.650,00** | **15.650,00** | **15.650,00** | **15.650,00** |
| 4. | **PRIJEVOZ UČENIKA SREDNJIH ŠKOLA** | **51.000,00** | **58.000,00** | **58.000,00** | **51.000,00** | **51.622,89** |
| 5. | **SUFINANCIRANJE STUDENTSKE PREHRANE** | **6.636,00** | **6.636,00** | **6.636,00** | **6.636,00** | **6.636,00** |
| 6. | **POMOĆI PRORAČUNSKIM KORISNICIMA U ŠKOLSTVU** | **25.100,00** | **3.100,00** | **3.100,00** | **25.100,00** | **25.100,00** |
| 7. | **PROVEDBA GRADSKOG PROGRAMA ZA MLADE** | **64.111,00** | **91.054,00** | **72.477,00** | **64.111,00** | **60.952,29** |
|  | 7.1. Savjet mladih Grada Karlovca | 3.318,00 | 3.318,00 | 3.318,00 | 3.318,00 | 1.959,63 |
|  | 7.2. Rashodi za usluge - Maturijada | 6.405,00 | 6.000,00 | 6.405,00 | 6.405,00 | 6.405,34 |
|  | 7.3. Djelatnost Centra za mlade | 32.000,00 | 32.000,00 | 32.000,00 | 32.000,00 | 31.999,42 |
|  | 7.4. Programi mobilnosti i inicijative mladih | 2.654,00 | 2.654,00 | 2.654,00 | 2.654,00 | 1.600,00 |
|  | 7.5. Mala scena i Urbani park Hrvatskog doma | 9.953,00 | 27.082,00 | 8.900,00 | 9.953,00 | 9.881,90 |
|  | 7.6. Izrada GPM 2025-2028 | 9.000,00 | 20.000,00 | 18.000,00 | 9.000,00 | 8.325,00 |
|  | 7.7. Certifikat Grad za mlade | 200,00 | 0,00 | 200,00 | 200,00 | 200,00 |
|  | 7.8. Karlovačka kulturna iskaznica | 581,00 | 0,00 | 1.000,00 | 581,00 | 581,00 |
| 8. | **SUFINANCIRANJE PRIJEVOZA STUDENATA** | **45.000,00** | **50.000,00** | **50.000,00** | **45.000,00** | **42.155,61** |
| 9. | **GRAD-PRIJATELJ DJECE** | **5.000,00** | **5.000,00** | **5.000,00** | **5.000,00** | **3.547,04** |
|  | **UKUPNO** | **447.140,00** | **461.083,00** | **445.560,00** | **447.140,00** | **437.857,47** |

**AKTIVNOSTI PROGRAMA**

1. **POTPORE NOVOROĐENOJ DJECI**

Pravo na naknadu za novorođeno dijete ostvaruju svi građani – roditelji/skrbnici s područja grada Karlovca pod uvjetom da novorođeno dijete i jedan roditelj/skrbnik (podnositelj zahtjeva) imaju prebivalište na području grada Karlovca. Pravo na naknadu ostvaruju i roditelji koji su strani državljani s prijavljenim stalnim boravištem na području grada Karlovca. Naknada se isplaćuje u novcu, a u 2024. godini iznosila je 450,00 € po djetetu.

Pravo na naknadu ostvaruje se i za djecu rođenu/posvojenu u razdoblju od 1. siječnja do 31. prosinca 2024. godine. Kako bi ostvarili pravo na naknadu za novorođenu djecu, roditelji su trebali Upravnom odjelu za društvene djelatnosti podnijeti zahtjev kroz aplikaciju e-novorođenče, u pisanom obliku ili elektroničkom obliku te uz zahtjev priložiti kopiranu ili skeniranu dokumentaciju:

-rodni list novorođenog djeteta

-rodne listove za ostalu djecu u obitelji

-potvrdu o prebivalištu djeteta/stalnom boravištu na području grada Karlovca za koje se traži naknada,

-potvrdu o prebivalištu za roditelja/skrbnika podnositelja zahtjeva

-karticu tekućeg računa podnositelja zahtjeva (s vidljivim IBAN brojem) na kojemu će se izvršiti isplata

-ukoliko su roditelji strani državljani potrebno je priložiti dokaz o prijavljenom stalnom boravištu roditelja podnositelja zahtjeva

-rješenje o posvojenju.

Za naknadu za novorođeno dijete u 2024. godini utrošeno je ukupno 149.589,07 eura a potpora je isplaćena za 339 novorođene djece.

1. **STIPENDIJE GRADA KARLOVCA**

Sukladno Pravilniku o stipendiranju učenika i studenata Grada Karlovca svake godine dodjeljuju se stipendije i to prema kriterijima: opći uspjeh, rezultati na natjecanjima, materijalni, zdravstveni status, sudjelovanje roditelja u Domovinskom ratu. Također stipendije se dodjeljuju učenicima i studentima koji se školuju za deficitarna zanimanja sukladno Preporukama Hrvatskog zavoda za zapošljavanje za obrazovnu upisnu politiku i politiku stipendiranja.

Na natječaj su se mogli javiti učenici i studenti državljani Republike Hrvatske s prebivalištem na području grada Karlovca i to pod uvjetom da su:

* redoviti učenici i nisu stariji od 20 godina te su polaznici najmanje drugog razreda srednje škole, učenici s postignutim općim uspjehom u prethodnom razredu, 4,00, ili učenici koji se školuju za deficitarna zanimanja s postignutim općim uspjehom u prethodnom razredu 3,00,
* redoviti studenti koji nisu stariji od 25 godina te su studenti najmanje druge godine studija s postignutim uspjehom 3,50 iz nastavnih predmeta položenih u prethodnoj godini studija (stipendije temeljem općeg uspjeha) te redoviti studenti koji se školuju za deficitarna zanimanja s postignutim uspjehom 3,00 iz nastavnih predmeta položenih u prethodnoj godini studija,
* učenici i studenti koji pravo na stipendiju ne ostvaruju po drugoj osnovi (ministarstvo, županija, općina i sl.).

U školskoj/akademskoj godini 2023/2024. dodijeljeno je ukupno 66 stipendija, dok je kroz natječaj za 2024/2025. godinu dodijeljeno sveukupno 70 stipendija. Studentska stipendija za školsku/akademsku 2023/2024. godinu iznosila je 140,00 eura dok je učenička stipendija 75,00 eura mjesečno. Studentska stipendija za školsku/akademsku 2024/2025. godinu iznosila je 150,00 eura dok je učenička stipendija bila 80,00 eura mjesečno. U 2024. godini ukupno su za stipendije učenicima i studentima isplaćena sredstva u iznosu od 81.310,00 eura

U sklopu ove aktivnosti osiguravaju se i sredstva za sufinanciranje životnog osiguranja korisnika Centra za pružanje usluga u zajednici Vladimir Nazor temeljem sklopljenog ugovora za što su utrošena sredstva u iznosu od 1.294,57 eura.

Za ovu aktivnost Programa utrošena su sredstva u iznosu od 82.604,57 eura.

1. **ZAKLADA NIKOLA TESLA**

Zaklada Nikola Tesla je osnovana 28. rujna 2016. godine na 30. sjednici Gradskog vijeća na prijedlog Grada Karlovca u svrhu poticanja izvrsnosti u obrazovanju, poticanja stvaralačkog i inovativnog znanstveno-istraživačkog rada za nove tehnologije djece i mladih do 30 godina s područja Grada Karlovca, ulaganja u znanstvene ideje i istraživače, potpore istraživačkim projektima mladih i darovitih, pomaganja i podržavanja razvoja darovitih pojedinaca koji u školskoj i studijskoj izobrazbi rade na istraživačkim projektima, potpore znanstvenim i tehnologijskim programima i projektima mladih, potpore za odlazak mladih iz osnovnih i srednjih škola na međunarodna natjecanja te pomoći doktorandima do navršenih 30 godina za njihova istraživanja, čiji bi rezultati poslužili kao potpora i mogućnost održivom i strateškom razvoju grada Karlovca i Republike Hrvatske, uz primjenu novih metoda dobivenih istraživanjem u praksi, a čime se kontinuirano osiguravaju uvjeti za usvajanje kompetencija i vještina istih te se osiguravaju konkurentni stručnjaci na tržištu rada.

Svrha Zaklade ostvaruje se pružanjem potpora kategoriziranih Pravilnikom o dodjeli stipendija i drugih oblika potpora za darovite učenike i studente.

Zaklada je namijenjena mladim darovitim učenicima osnovnih i srednjih škola, studentima, postdiplomantima i doktorandima koji imaju prebivalište na području Grada Karlovca.

Kroz natječaj je u 2024. godini dodijeljeno je osam stipendija i potpora u iznosu od 160 eura mjesečno i to za dvije učenice srednje škole, a stipendije u mjesečnom iznosu od 500 eura dobili su dva doktoranda i jedna asistentica na fakultetu. Povodom obilježavanja Međunarodnog dana izumitelja u Nikola Tesla Experience centru predstavljeno je djelovanje Zaklade Nikola Tesla gdje su se predstavili i neki od dobitnika stipendije

Grad Karlovac sufinancirao je rad Zaklade „Nikola Tesla“ te u 2024. godini osigurao i isplatio iznos od 15.650,00 eura.

1. **PRIJEVOZ UČENIKA SREDNJIH ŠKOLA**

Grad Karlovac i Karlovačka županija sufinancirali su prijevoz učenika srednjih škola svaki s 12,5 % temeljem Odluke Vlade Republike Hrvatske o kriterijima i načinu financiranja troškova javnog prijevoza redovitih učenika srednjih škola. Vlada RH donijela je odluku kojom je sufinancirala troškove međumjesnog javnog prijevoza redovitih učenika srednjih škola u iznosu od 75 % cijene mjesečne karte odnosno 75% od utvrđenog limita. Pravo na prijevoz imali su redoviti učenici srednjih škola s prebivalištem na području Grada Karlovca koji su u školskoj godini 2023/2024. i 2024/2025. godini bili redovno upisani u srednju školu na području Karlovačke županije ukoliko je udaljenost od mjesta prebivališta učenika do škole iznosila 5 (pet) i više kilometara. U 2024. godini 579 učenika srednjih škola je koristilo prijevoz do škole.

Grad Karlovac učenicima koji ne ostvaruju pravo na financiranje troškova prijevoza temeljem Odluke Vlade RH, a redoviti su učenici srednjih škola na području Grada Karlovca i imaju prebivalište na području grada Karlovca te koriste javni prijevoz, financirao je u školskoj godini 2024/2025. mjesečnu kartu. U 2024. godini kartu je koristilo 15 učenika.

Grad Karlovac je utrošio sveukupno u 2024. godini 51.622,89 eura.

1. **SUFINANCIRANJE STUDENTSKE PREHRANE**

Kako bi se studentima koji studiraju na Veleučilištu Karlovac osigurali kvalitetni uvjeti života Grad Karlovac je subvencionirao prehranu studenata, a sve s ciljem podizanja studentskog standarda te uspostave stabilnog sustava potpore kako bi se povećala završnost, ustrajnost i uspješnost studenata koji studiraju na Veleučilištu u Karlovcu. U prvom polugodištu je potpisan ugovor o sufinanciranju navedenih troškova, a Grad je zbog povećanih potreba i troškova za studentsku prehranu osigurao i utrošio sveukupno za 2024. godinu 6.636,13 eura.

1. **SUFINANCIRANJE PRIJEVOZA STUDENATA**

Grad Karlovac je po prvi puta 2024. godine potpisao ugovor s Hrvatskim željeznicama kojim je redovnim studentima s karlovačkog područja osigurao besplatan prijevoz vlakom, pa je tako sufinancirao 9,95 eura mjesečnu kartu koju su do tada studenti plaćali. Uvjet je bio da studenti imaju prebivalište na području Karlovca i da su redovni studenti te da podnesu zahtjev Gradu Karlovcu. Do kraja akademske godine 2023/2024. godine 522 studenata podnijelo je zahtjev za besplatnim prijevozom, a u novoj akademskoj 2024/2025.godine i na Javni poziv za iskaz interesa za sufinanciranje troškova javnog prijevoza (željeznicom) redovitih studenata s prebivalištem na području grada Karlovca ukupno je 538 studenata ostvarilo pravo na sufinanciranje javnog prijevoza željeznicom. S početkom 2025. godine, Vlada RH osigurala je besplatan prijevoz vlakom za sve redovne studente u Hrvatskoj. Za navedenu aktivnost Grad Karlovac je izdvojio sveukupno 42.155,61 eura.

1. **POMOĆI PRORAČUNSKIM KORISNICIMA U ŠKOLSTVU**

Grad Karlovac podupirao je i ostale aktivnosti u obrazovanju srednjih škola i ustanova kojima nije osnivač u obliku financijske pomoći pa se tako se sufinancirala nabava opreme za novu zgradu Glazbene škole Karlovac, sufinanciranje provođenja Junior barmen cup-a kojeg organizira Trgovačko - ugostiteljska škola, Booktrailer film festivala u organizaciji Gimnazije Karlovac, financijske pomoći SUVAG-u za nabavu opreme kabineta Suvaga-a.

Za sve navedene aktivnosti Grad Karlovac izdvojio je sveukupno 25.100,00 eura.

1. **PROVEDBA GRADSKOG PROGRAMA ZA MLADE**

U sklopu aktivnosti Provedba gradskog programa za mlade realizirana su sredstva u iznosu od 60.952,29 eura za sljedeće aktivnosti:

**SAVJET MLADIH GRADA KARLOVCA** - osnovan je temeljem Zakona o savjetima mladih (NN 41/14, 83/23) kao savjetodavno je tijelo Gradskog vijeća Grada s ulogom promicanja i zagovaranja prava, potreba i interesa mladih na lokalnoj razini. U travnju 2024. godine istekao je mandat 6. sazivu Savjeta mladih Grada Karlovca. Temeljem Odluke o osnivanju savjeta mladih (GGK 9/24) Gradsko vijeće Grada Karlovca je u svibnju 2024. godine raspisalo Javni poziv za predlaganje kandidatura za članove 7. saziva Savjeta mladih Grada Karlovca. Kako na Javni poziv nije pristigao dovoljan broj kandidatura utvrđenih Odlukom o osnivanju Savjeta mladih, u srpnju 2024. godine raspisan je Ponovljeni javni poziv za predlaganje kandidata za članove Savjeta mladih Grada Karlovca. Po završetku ponovljenog Javnog poziva, Odbor za izbor i imenovanja Gradskog vijeća Grada Karlovca donio je dana 23. rujna 2024. godine Izvješće o provjeri formalnih uvjeta prijavljenih kandidata u kojemu je utvrdio listu važećih kandidatura za članove 7. saziva Savjeta mladih Grada Karlovca. Gradsko vijeće je temeljem Izvješća na 24. sjednici Gradskog vijeća Grada Karlovca održanoj u rujnu 2024. godine, pristupilo izboru članova te je od 10 kandidata izabrano 9 članova Savjeta mladih Grada Karlovca. Ovaj 7. saziv Savjeta mladih Grada Karlovca konstituiran je 1. sjednici Savjeta dana 22. listopada 2024. godine izborom predsjednice Matee Ivanković, dok je za zamjenika predsjednice izabran Ivan Karas. Članovi 7. saziva Savjeta mladih aktivno su sudjelovali u procesu izrade i predstavljanja Gradskog programa za mlade za razdoblje od 2025. do 2028. godine te su u suradnji s Gradskom knjižnicom „Ivan Goran Kovačić“ organizirali radionicu financijske pismenosti. S ciljem umrežavanja sudjelovali su na aktivnostima savjeta mladih Duge Rese te Kongresu savjeta mladih Republike Hrvatske, a provedbom svojih aktivnosti povećali su vidljivost na svojim društvenim mrežama. U 2024. godine Savjet mladih je za realizaciju navedenih aktivnosti utrošio sredstva u iznosu od 1.959,63 eura. O svom radu za 2024. godinu, Savjet mladih je Gradskom vijeću Grada Karlovca na 47. sjednici održanoj 6. ožujka 2025. godine podnio Izvješće, koje je na istoj sjednici i usvojeno.

**MANIFESTACIJA MATURIJADA** – Grad Karlovac već dugi niz godina sudjeluje u organizaciji te osigurava sredstva u Proračunu za realizaciju ove manifestacije za karlovačke maturante. U sklopu manifestacije koja se održala 24. svibnja 2024. godine sudjelovalo je 772 karlovačkih i dugoreških maturanata koji su povorkom maturanata prošli kroz grad, a potom je na ŠRC Korana održan zabavno-glazbeni program. Za provedbu ove aktivnosti realizirana su sredstva u iznosu od 6.405,34 eura.

**DJELATNOST CENTRA ZA MLADE GRABRIK** - u 2024. godini u Proračunu Grada Karlovca osigurana su sredstva u iznosu od 32.000,00 eura kroz koja se sufinanciraju mjesečni troškovi za rad djelatnika Centra, materijalne troškove i promociju Centra. Udruge Carpe diem i Kinoklub Karlovac temeljem provedenog Javnog natječaja izabrani su u partnerstvu za voditelja Centra u razdoblju od 2022. do 2024. godini te je 2024. godina bila treća i ujedno, zadnja godina provedbe. Ciljevi programa ostvareni su kroz jačanje kapaciteta udruga i mladih, povećanje informiranosti, poticanje aktivnog sudjelovanja te razvoj partnerstava za izradu novog Gradskog programa za mlade za razdoblje od 2025-2028. Centar je bio mjesto susreta i podrške udrugama, neformalnim grupama i pojedincima, s naglaskom na uključivanje marginaliziranih skupina. Poseban doprinos postignut je kroz rad Info centra za mlade, volonterske programe, međunarodnu suradnju putem Erasmus+ i Europskih snaga solidarnosti te javne tribine i radionice. Tijekom godine provedeno je više od stotinu različitih aktivnosti – od edukacija, radionica i kreativnih programa, do sportskih i volonterskih akcija, festivala i online sadržaja, među kojima se ističu:

* **Edukacije i radionice** o mentalnom zdravlju, aktivnoj participaciji, građanskoj, medijskoj i financijskoj pismenosti, održivom razvoju te kreativnim i umjetničkim vještinama (likovne, dramske, jezične, DIY radionice).
* **Informiranje mladih** putem Info centra za mlade, društvenih mreža, web portala i Eurodeska, uz više od 170 online objava i redovitu radio emisiju Mladi u Centru.
* **Volonterski programi**, uključujući „Medijsku sekciju“, pomoć u učenju, akcije u sklopu manifestacije Hrvatska volontira te međunarodno volontiranje kroz program Europskih snaga solidarnosti.
* **Kultura i slobodno vrijeme** kroz izložbe mladih autora, plesne i sportske treninge, interkulturalne večeri, kvizove, turnire (Yu-Gi-Oh, Magic, videoigre, šah), hengaonicu i podcast.
* **Sudjelovanje u zajednici i međunarodnim inicijativama**, uključujući javne tribine s donositeljima odluka, obilježavanje Međunarodnog dana mladih i volontera, suradnju s lokalnim školama i institucijama, te Erasmus+ projekte i studijske posjete iz inozemstva.

Ukupno je obuhvaćeno 2965 korisnika, od čega je većina bila u dobi od 13 do 30 godina. Mladi su sudjelovali u oblikovanju sadržaja, volontirali, informirali se i razvijali kompetencije važne za zapošljivost, građansku participaciju i osobni razvoj. Utjecaj programa očitovao se u jačanju uključenosti mladih u lokalnu zajednicu, boljoj povezanosti s donositeljima odluka te širenju ponude kvalitetnih sadržaja za slobodno vrijeme i neformalno obrazovanje. Posebno je istaknuto uključivanje djece i mladih iz obitelji migranata i alternativne skrbi. U izvještajnom razdoblju Centar je surađivao s brojnim školama, institucijama, udrugama i medijima, a partnerstvo s Kinoklubom Karlovac pokazalo se uspješnim i održivim. Tim Centra činilo je pet zaposlenika uz podršku lokalnih i međunarodnih volontera. Dodatno, djelatnici su sudjelovali u nizu edukacija kojima su osnažili stručne i organizacijske kapacitete. Evaluacija je provedena kroz razgovore i online upitnike, a povratne informacije korisnika ukazale su na interes za teme mentalnog zdravlja, ljudskih prava, medijske i financijske pismenosti te umjetničke i kulturne aktivnosti. Centar za mlade u Grabriku potvrđuje svoju važnu ulogu u Karlovcu kao primjer dobre prakse rada s mladima u Hrvatskoj. Za ovu aktivnost Programa realizirana su sredstva u iznosu od 31.999,42 eura.

**PROGRAMI MOBILNOSTI I INICIJATIVE MLADIH** - Upravni odjel za društvene djelatnosti u 2024. godini proveo je Javni poziv za financiranje inicijativa mladih i za sufinanciranje mobilnosti (putni troškovi) mladih kroz program Erasmus + te ostalih nacionalnih i međunarodnih programa kojima je cilj mobilnost u svrhu učenja. Za provedbu Poziva koji je raspisan 4. ožujka 2024. godine u Proračunu Grada Karlovca osigurana su sredstva u iznosu od 2.654,00 eura, a javni poziv bio je otvoren do kraja godine. Na Javni poziv su pristigle 3 prijave od čega su dvije prijave zadovoljile sve propisane uvjete te su odabrane za financiranje. Obje inicijative mladih je prijavio Rukometni klub Dubovac Gaza koji je neformalnim inicijativama bio podrška u prijavi i provedbi aktivnosti.

* **Inicijativa „Fairplay“** sufinancirana je u maksimalnom iznosu od 800,00 eura. Glavni cilj inicijative bio je promicanje fer igre i sportskog duha, kako među igračima i trenerima, tako i među navijačima i širom sportskom zajednicom. Kroz niz edukativnih aktivnosti sudionici su upoznati s važnošću poštivanja pravila, protivnika i suigrača, čime se poticalo pravedno natjecanje i zdrava sportska atmosfera. Poseban naglasak stavljen je na kulturu navijanja – podizanje svijesti o potrebi pozitivnog ponašanja na tribinama s ciljem smanjenja nasilja i sprječavanja negativnih incidenata. Inicijativa je obuhvatila radionice, predavanja i razgovore s mladim sportašima i navijačima te potaknula međusobnu suradnju i uvažavanje. Na taj način mladi su aktivno doprinosili stvaranju inkluzivne i tolerantne sportske zajednice, u kojoj je naglasak na zajedništvu i sportskim vrijednostima. Provedbom inicijative u lokalnoj zajednici postignute su vidljive promjene – osnažena je komunikacija između sportskih klubova, navijača i građana, a mladi su dobili priliku izravno oblikovati sportsko okruženje u kojem djeluju. Dugoročni učinak inicijative ogleda se u stvaranju temelja za nastavak edukativnih aktivnosti i kampanja koje doprinose razvoju pozitivne sportske kulture u Karlovcu.
* **Inicijativa „Brkom za brata“** imala ja za cilj podići svijest o prevenciji raka prostate, raka testisa i važnosti mentalnog zdravlja kod mladih muškaraca. Poseban naglasak bio je na razbijanju stigme vezane uz razgovor o muškom zdravlju te osnaživanju muškaraca da brinu o sebi. Provedene aktivnosti uključivale su edukativne događaje na sportskim utakmicama, dijeljenje informativnih materijala, radionice i javne razgovore o mentalnom zdravlju, kao i simboličke geste poput nošenja brkova. U suradnji sa sportskim klubovima, lokalnim institucijama i medijima inicijativa je uspjela doprijeti do šire javnosti i potaknuti sudjelovanje zajednice. Rezultati su pokazali da su ljudi spremni za promjene i otvoreni za edukaciju ako im se pristupi na pristupačan i interaktivan način. Sport se pokazao kao snažna platforma za društvene poruke, a simboli poput brkova pridonijeli su zajedništvu i prepoznatljivosti kampanje. Suradnja s lokalnim partnerima bila je ključ uspjeha. Stečena iskustva koristit će se za razvoj novih edukativnih programa, nastavak povezivanja s masovnim događajima i jačanje vizualnog identiteta kampanja usmjerenih na zdravlje i dobrobit muškaraca. Za provedbu ove inicijative mladih utrošena su sredstva u iznosu od 800,00 eura.

**MALA SCENA I URBANI PARK HRVATSKOG DOMA** - temeljem provedenog Javnog natječaja za upravitelja prostorom Male scene i Ubranog parka Hrvatskog doma u razdoblju od 2022. do 2024. godine odabran je Savez udruga KAoperativa. Otkako je započela obnova zgrade Hrvatskog doma, Upravitelju je osiguran alternativan prostor na adresi Matice Hrvatske 4 s ciljem nastavka provedbe programa i aktivnosti koji su se održavali u prostoru Male scene Hrvatskog doma, a koji su od interesa za Grad u skladu su Gradskim programom za mlade 2020. – 2023. (Poglavlje 5. Slobodno vrijeme, kultura mladih i sport, Cilj Poboljšati kvalitetu života mladih kroz kulturu, Mjera 4. Osnaživanje institucionalne i nezavisne kulture, Mjera 5. Osnivanje društveno kulturnog centra Hrvatski dom). U 2024. godini Savez udruga KAoperativa nastavio je uspješno upravljati Malom scenom i Urbanim parkom Hrvatskog doma u navedenom alternativnom prostoru te je realiziran raznovrstan program kojim je obogaćena nezavisna kulturna scena grada Karlovca, s posebnim naglaskom na uključivanje mladih i pružanje prostora neafirmiranim izvođačima i novim umjetničkim praksama. Glavne provedene aktivnosti i broj posjetitelja:

* **Glazbeni programi i koncertni ciklusi** (*Akustična kaljuža, Cafe Avec Musique*): 2.600 posjetitelja (više od 80 događanja)
* **Festivali** (*PARKiranje, Udar groma*): 550 posjetitelja (250 + 300)
* **Suvremena umjetnost i novomedijske prakse** (*Seanse, Zona sumraka, Kava, Liquid Light Lab, DIY Reuse Recycle, Free Art Glitch*): 810 posjetitelja
* **Eko kino** u suradnji s EKO Panom (projekcije i predavanja): 35 posjetitelja
* **Društvene aktivnosti – mjesečni Buvljaci**: 1.309 posjetitelja
* **Radionice** (keramika – *Glineni svijet*, Papirologija, Sticker art, DJ radionice, recikliranje plastike, Glitch radionice za djecu, HRWiki – Wikipedija radionice, fotografija *Captured moments*, Art & Science): više od 20 radionica
* **Podrška glazbenim bendovima** – prostor za probe u suradnji s UPAKKA (korištenje od strane lokalnih bendova)

Ciljane skupine bile su građani svih dobnih uzrasta, s naglaskom na mlade, a u provedbi programa sudjelovalo je 16 volontera s 350 sati volontiranja, dok su tri zaposlenika i vanjski suradnici koordinirali rad Saveza. U provedbi programa sudjelovala su tri zaposlenika i vanjski suradnici, a ostvarena je uspješna suradnja s udrugama KA-MATRIX, EKO Pan, Carpe Diem, UPAKKA i Kinoklub Karlovac. Evaluacija provedenih aktivnosti koja se provodila po završetku programa, pokazuje kontinuiran interes građana i rast publike, što potvrđuje održivost modela koji se temelji na participaciji korisnika i fleksibilnosti programa. U Proračunu Grada Karlovca osigurana su sredstva u iznosu od 9.953,00 eura koja su utrošena po mjesečnim zahtjevima Saveza za podmirivanje troškova najma i režija alternativnog prostora za provedbu navedenih programa. Ukupno je u 2024. godini realizirano 9.881,90 eura za ovu stavku Programa.

**IZRADA GRADSKOG PROGRAMA ZA MLADE** - Grad Karlovac dosada je izradio, usvojio i proveo tri Gradska programa za mlade čije su najveće prednosti dvostrana komunikacija, nadogradnja proistekla iz snimki realnog stanja i potreba mladih grada Karlovca te evaluacija provedenih programa. Kroz izradu i donošenje četvrtog strateškog dokumenta za mlade Grada Karlovca cilj je bio nastaviti ovu praksu te definirati aktivnosti i mjere kojima se stvaraju uvjeti za poboljšanje položaja i kvalitete života mladih u gradu Karlovcu. Za izradu četvrtog strateškog dokumenta, a temeljem prikupljenih ponuda, sklopljen je Ugovor o izradi Gradskog programa za mlade grada Karlovca za razdoblje od 2025-2028. godine sa Zajednicom ponuditelja: Učilište Okviri znanja i Carpe diem udruga za poticanje i razvoj kreativnih i socijalnih potencijala djece, mladih i odraslih iz Karlovca te su u Proračunu Grada Karlovca za 2024. godinu za tu namjenu osigurana sredstva u iznosu od 9.000,00 eura. U početnoj fazi izrade prikupljala se i proučila relevantna dokumentacija o stanju i situaciji mladih u gradu i šire, kao i o općim problemima i prioritetima u gradu Karlovcu. Analiza dokumentacije služila je kao polazišna točka koji su problemi i potrebe mladih već identificirani u Karlovcu te u Hrvatskoj, što nedostaje u smislu informacija te u kojem smjeru idu ostali razvojni programi i strategije, što se koristilo za formuliranje pitanja u anketi kao i za izradu smjernica za intervjue. Glavne aktivnosti koje su provedene u procesu izrade Programa:

1. **Istraživanje potreba mladih u Karlovcu** - kako bi se dobio što cjelovitiji uvid u potrebe i izazove s kojima se mladi suočavaju, provedeno je opsežno istraživanje. Anketom je obuhvaćeno 4,32% ukupne populacije mladih od 15 do 30 godina na području grada Karlovca. Uz to, provedeni su intervjui s ključnim dionicima koji rade s mladima – od obrazovnih i kulturnih ustanova do poduzetničkih centara, udruga i institucija vezanih uz zapošljavanje, sigurnost i mentalno zdravlje. Dodatnu dubinu dale su dvije fokus grupe u kojima je sudjelovalo po osam mladih osoba različite dobi, spola i statusa, dok su mladi s invaliditetom uključeni putem pisanih odgovora. Ova kombinacija metoda omogućila je detaljan i višedimenzionalan uvid u stanje mladih u Karlovcu.
2. **Formiranje radne skupine** - na temelju prikupljenih podataka formirana je radna skupina koja je djelovala kroz tri tematska područja. U nju su bili uključeni mladi, stručnjaci i predstavnici institucija, čime je stvoren prostor za dijalog i zajedničko kreiranje prijedloga. Radna skupina imala je zadatak strukturirati i usmjeriti prijedloge prema najvažnijim temama koje su identificirane tijekom istraživanja.
3. **Radionice** -kao sljedeći korak organizirane su četiri radionice na kojima je sudjelovalo ukupno 122 osobe – mladi, stručnjaci iz različitih područja i donositelji odluka. Radionice su pružile priliku za razmjenu iskustava, dublje razumijevanje problema i zajedničko oblikovanje prijedloga rješenja. One su služile i kao prostor umrežavanja, osnaživanja mladih i povezivanja različitih perspektiva.
4. **Rezultat** – Nacrt GPM 2025-2028 - sintezom rezultata istraživanja, rada tematskih skupina i radionica izrađen je Nacrt Gradskog programa za mlade 2025–2028. Ovaj dokument predstavlja konkretan ishod višemjesečnog procesa u kojem su mladi bili aktivno uključeni i daje temelje za sustavno planiranje politika za mlade u gradu Karlovcu. Nacrt je u prosincu 2024. predstavljen svim zainteresiranim građanima na Javnom predstavljanju u Gradskoj knjižnici Ivan Goran Kovačić te 30 dana bio dostupan javnosti putem e-Savjetovanja.

Za realizaciju ove aktivnosti do kraja 2024. godine realizirana su sredstva u iznosu od 8.325,00 eura.

**CERTIFIKAT „GRAD ZA MLADE“** – Udruga Gradova je u veljači 2024. godine objavila Odluku o objavi javnog poziva za podnošenje prijedloga za dodjelu certifikata “Grad za mlade“ za razdoblje od 2024 – 2027. godine. „Grad za mlade“ je model certificiranja hrvatskih gradova za politike usmjerene mladima čiji kriteriji za ocjenjivanje su definirani na temelju analize postojećih modela certificiranja u Europi. Grad Karlovac je bio nositelj certifikata u razdoblju od 2021 – 2024. godine te je uspješno podnio prijavu na otvoreni javni poziv. U sklopu javnog poziva definirano je ukupno osam tematskih područja: Participacija, Demografski poticaji i mjere, Zapošljavanje i stanovanje, Mobilnost, Zdravlje i sport, Rad s mladima i kultura, Obrazovanje i Informiranje. Po ocjeni Povjerenstva za dodjelu certifikata “Grad za mlade“, prijava Grada Karlovca je dobila najveći broj bodova čime je zaslužio biti nositelj certifikata „Grad za mlade“ i u razdoblju od 2024. – 2027. godine. Kako je prilikom certificiranja 2021. godine napravljen grafit na Gradskoj knjižnici Ivan Goran Kovačić, sredstva osigurana na ovoj stavci programa u iznosu od 200,00 eura realizirana su kako bi se na već postojeći grafit, za potrebe novog razdoblja certifikata, dopisalo novo razdoblje certifikata „Grad za mlade“.

**KARLOVAČKA KULTURNA ISKAZNICA** - svim učenicima osnovnih i srednjih škola na području grada Karlovca prvog dana 2024/2025. školske godine podijeljene su iskaznice kojima mogu ostvariti popuste na ulaznice i dodatne pogodnosti u Gradskoj knjižnici „Ivan Goran Kovačić“, Muzejima grada Karlovca, Gradskom kazalištu „Zorin dom“, Kinu „Edison“, Aquatici, Centru „Nikola Tesla“ i Sportskim objektima Karlovac. Na ovaj način se želi uspostaviti intenzivnija suradnja između karlovačkih ustanova kulture i karlovačkih osnovnih i srednjih škola te odgajati mladu kulturnu publiku od što ranije dobi. Grad Karlovac je za Karlovačku kulturnu iskaznicu u 2024. godini dobio Povelju za Naj akciju 2024. gradovima i općinama u Hrvatskoj te je bio među 47 gradova i općina na Naj- akcijama u 2024. kojima su uručene Pohvale i Povelje. Za realizaciju ove stavke programa realizirana su sredstva u iznosu od 581,00 eura.

1. **GRAD PRIJATELJ DJECE**

Grad Karlovac sudjeluje u akciji pod nazivom „Gradovi i općine – prijatelji djece“ od 2000. godine čiji je osnovni cilj motivirati odrasle u gradovima i općinama Hrvatske da potpunije ostvaruju prava i potrebe djece priznate u Konvenciji UN-a o pravima djeteta. Od 2000. godine pa sve do danas proveden je niz programa i akcija iz područja kulture, ekologije, sporta, obrazovanja, sigurnosti djece, zdravlja djece, slobodnog vremena i rekreacije s ciljem poboljšanja uvjeta života djece u našem gradu kao i poticanje bržeg i kvalitetnijeg ostvarivanja prava i potreba djece. Društvo naša djeca Karlovac provelo je niz akcija i programa za djecu u gradu Karlovcu koji su doprinijeli unaprjeđenju odgoja i obrazovanja djece koji se temelji na načelima tolerancije, uvažavanja različitosti, nediskriminaciji i nenasilju. Na različite načine su potaknuli roditelje i djecu na uključivanje i organiziranje akcija i aktivnosti s djecom i za djecu u njihovom slobodnom vremenu na temelju interesa i želja djece. Kroz rad Dječjeg gradskog vijeća Grada Karlovca pratili su i promicali ostvarivanje prava djece. Neke od radionica koje su proveli bile su u sklopu Karlovačkog vrtuljka, zatim humanitarnu akciju skupljanja plastičnih čepova, sudjelovanje u Karlovačkom ceneru, sudjelovanje u aktivnostima Dječjeg tjedna te kroz susrete Dječjeg gradskog vijeća i njegovog neposrednog rada tijekom godine.

U 2024. godini objavljen je Natječaj za financiranje projekata udruga civilnog društva u sklopu kojeg se nalazilo programsko područje „Grad prijatelj djece“.Kroz ovaj programfinancirani su sljedeći projekti:

|  |  |  |  |  |
| --- | --- | --- | --- | --- |
| **R.br.** | **Udruga** | **Projekt** | **Odobreni iznos (EUR)** | **Realizirani iznos (EUR)** |
| 1. | Društvo Naša djeca Karlovac | Karlovac - grad dječjih osmijeha | 1.340,00 | 1.340,00 |
| 2. | Mačevalački klub Karlovac | Edukacija djece s teškoćama u razvoju | 1.000,00 | 1.000,00 |
| 3. | Udruga Sveta Veronika | Pričamo priče | 750,00 | 750,00 |
| 4. | Umjetnička organizacija Lepeza | Nema priče | 900,00 | 900,00 |
| 5. | Konjički klub "Karlovac" | Budi svoj heroj - ostvarivanje prava i potreba djece u riziku od socijalne isključenosti ! | 900,00 | 900,00 |
| 6. | Pan, udruga za zaštitu okoliša i prirode | Šumska škola Klijanca i Pupa | 800,00 | 798,08 |
| 7. | Odred izviđača "Vladimir Nazor" Karlovac | Victoriada 2024 | 1.200,00 | 1.200,00 |
| 8. | Glazbeni centar Buka | Glazbeni piknik | 700,00 | 700,00 |
| 9. | Udruga za razvoj lokalne zajednice i promicanje kvalitete življenja "Šišljavić u srcu" | Istražujemo i stvaramo na selu | 650,00 | 493,26 |
| 10. | Udruga za inkluziju i promicanje kvalitete življenja djece i mladih s teškoćama Frendofon | Frendofonske radionice u dnevnom boravku | 700,00 | 700,00 |
| 11. | Pinklec zavičajno društvo Međimuraca | Zlatna grana- multimedijska radionica o hrvatskom usmenom pjesništvu 2024 | 600,00 | 600,00 |
| **UKUPNO** | | | **9.540,00** | **9.381,34** |

OBRAZLOŽENJE

Program za djecu i mlade za 2024. godinu (u daljnjem tekstu Program) je poticajni program kojim Grad Karlovac nastoji poboljšati položaj mladih od 15 do 30 godina te djece do 14 godina starosti s područja grada Karlovca. Ovim se Programom sufinanciraju različite mjere i aktivnosti u području obrazovanja, slobodnog vremena te se podržava rad i djelovanje različitih dionika koji rade s djecom i mladima. Tijekom godine, u nadležnom Upravnom djelu prati se provedba aktivnosti Programa, prikupljaju se od korisnika izvješća o utrošku namjenskih sredstava i provedbi sufinanciranih programa, te se u sažetom obliku podastiru kao objedinjeno Izvješće o izvršenju Programa za djecu i mlade za proteklu godinu, Gradskome vijeću na prihvaćanje.

Predlaže se Gradskom vijeću Grada Karlovca da prihvati Izvješće o realizaciji Programa za djecu i mlade za 2024. godinu.

Pripremile:

Savjetnica za predškolski odgoj i školstvo

Gabrijela Crnjac, dipl. učiteljica

Viša stručna suradnica za mlade, sport i tehničku kulturu .

Ivana Matan, mag.soc.pol.

PROČELNICA UPRAVNOG

ODJELA ZA DRUŠTVENE DJELATNOSTI

Draženka Sila-Ljubenko, prof